自詠
作者：蔡權
朝代：宋

paragraphs: 故居廌山東，十載去不還。
故人廬峰北，一念長周旋。
風波既渺藐，歲月空推延。
園地益新好，亭館故依然。
憶昔紫陽翁，沉醉春風前。
登覽意有會，携提筆如椽。
銀鈎並鐵畫，燦爛疑蛇蜒。
至今雕梁上，日夕生雲煙。
觸事多思遠，撫景良獨妍。
秀色可覽結，嵐光渺無邊。
斯文與斯亭，千古垂不刊。